กาแฟมิตรสัมพันธ์ – สิ่งที่เราชอบเกี่ยวกับร้านกาแฟสไตล์รถเข็นที่ดูธรรมด๊าธรรมดานี้ก็คือบรรยากาศที่ดูแล้วสัมผัสได้ถึงความเป็นเยาวราชแท้ๆแต่ดั้งแต่เดิมนี่ล่ะค่ะ ...สมัยนี้ถนนเยาวราชเส้นหลักนั้นกลายเป็น tourist attraction อันดับต้นๆของบ้านเรา  นอกจากผู้คนจะคลาคล่ำจนรู้สึกวุ่นวายแล้ว หลายๆอย่างก็เลยมีการปรุงแต่งเพื่อเอาใจนักท่องเที่ยวจนบางครั้งก็เหมือนกับเสน่ห์ของย่านนี้จะลดลง (touristy ว่างั้นเถอะ) ...ต่อเมื่อเดินลัดเลาะเข้าซอกซอยห่างจากถนนใหญ่หน่อยนั่นล่ะ ถึงจะได้เห็นวิถีชีวิตชาวไทยเชื้อสายจีนที่ทำมาค้าขายและอาศัยอยู่ในย่านนี้กันมารุ่นต่อรุ่นจริงๆ เป็นบรรยากาศที่ชวนให้คิดถึงเลยล่ะค่ะ

ที่ตั้งของร้านนี้อยู่ในซอยเล็กๆบนถนนพาดสาย  ตรงข้ามกับศาลเจ้าแม่กวนอิมพอดีค่ะ ตัวร้านเป็นรถเข็นแบบ street food ของแท้ มีโต๊ะ-เก้าอี้แบบพับเก็บได้ตั้งให้นั่งจิบเครื่องดื่มทั้งร้อนและเย็นกัน เมนูก็มีทั้งกาแฟสไตล์โบราณ  โอยั๊วะ โอเลี้ยง โอวัลติน โกโก้ ชาต่างๆ และไม่ลืมมีไข่ลวกให้สั่งด้วยตามสไตล์สภากาแฟแบบจีนๆ  วันที่ไปนั้นที่นั่งเต็มทุกโต๊ะจนต้องสั่งแบบเอากลับ  กวาดตามองลูกค้าที่นั่งอยู่ดูจะเป็นคนไทยเชื้อสายจีนเจ้าถิ่นรุ่นเดอะ (อายุไม่น้อยกันแล้วน่ะนะ)  คุยกันสนิทสนมแบบเหมือนทุกคนรู้จักกันหมด สมกับชื่อร้านกาแฟมิตรสัมพันธ์จริงๆค่ะ

ราคาของเครื่องดื่มที่นี่จะอยู่ในช่วง 13-30 บาทขึ้นกับเมนูที่สั่ง  ทั้งชา-โอเลี้ยง-กาแฟ นั้นต้มชงกันสดๆไม่มีการเทจากขวดสำเร็จรูปยี่ห้ออะไรทั้งนั้น เราสั่งเป็นโอเลี้ยงยกล้อ (รู้สึกจะ 15 หรือ 20 บาทนี่ล่ะ) ได้รสชาติแบบสมัยก่อนเลย  ถูกใจค่ะ  ถ้าแวะมาเดินแถวนี้ร้อนๆเหนื่อยๆก็แวะมาเติมความสดชื่นแบบราคาเบาๆสบายกระเป๋าได้เลยนะ
 